Diari Oficial de la Generalitat Valenciana


Sumari del DOGV 6046, del 30-06-2009 (2009/7614)

DECRET 89/2009, de 26 de juny, del Consell, pel qual es prorroga la suspensió parcial de la vigència de les Normes Subsidiàries de Planejament del municipi de Faura.
---------------------------------------------------------------------------------------------------------------------------------------------------------------------

### Dades del document

Número de DOGV
:   6046

Data del DOGV
:   30-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7614


Data del document
:   26-06-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Faura
    * pla d'urbanisme

DECRET 89/2009, de 26 de juny, del Consell, pel qual es prorroga la suspensió parcial de la vigència de les Normes Subsidiàries de Planejament del municipi de Faura. [2009/7614]
En data 30 de juny de 2008 es va publicar en el Diari Oficial de la Comunitat Valenciana (DOCV) el Decret 89/2008, de 27 de juny, del Consell, el qual suspenia parcialment la vigència de les Normes Subsidiàries del municipi de Faura, pel termini d'un any. La suspensió es va decretar respecte de les zones següents, l'ordenació de les quals era incompatible amb la nova prevista en el Pla General en tramitació:
A) Tota la porció de sòl urbà d'ús industrial previst per les Normes Subsidiàries situat al costat del nucli de població a l'est d'aquesta (unitats d'actuació U4 i U6).
B) L'àmbit de sòl apte per a urbanitzar (SAU) d'ús residencial de les Normes Subsidiàries amb tipologies d'illes de cases i sense coeficient d'edificabilitat prefixat.
C) La forest de la Rodana situada a l'oest de la població, i qualificada per les Normes Subsidiàries com a mer sòl no urbanitzable protegit.
D) L'espai destinat en les Normes Subsidiàries a zona esportiva.
E) Línia aèria d'alta tensió que creua de nord a sud el nucli de població, i per a la qual es preveu una actuació de soterrament global en tot l'encreuament per la població, dins de les previsions d'actuació que es contenen en els sectors urbans de futur desenvolupament.
F) La zona corresponent al nucli històric de Faura.
G) Àmbit corresponent al sòl urbà consolidat actual de la població, identificat en les Normes Subsidiàries com a zona de nucli urbà.
Pel fet d'estar pròxim a expirar el termini de suspensió de les Normes Subsidiàries acordat pel Consell, sense que s'haja pogut completar el procediment administratiu d'aprovació del Pla General d'Ordenació Urbana, i a fi de preservar, en la mesura que es puga, la situació actual i evitar actuacions que poden resultar, en el futur, incompatibles amb els objectius de l'esmentat Pla General i, per consegüent, contràries i perjudicials per a l'interés públic, l'Ajuntament de Faura, mitjançant un acord plenari de data 18 de juny de 2009, ha acordat sol·licitar al Consell que, mitjançant un decret, amplie el termini de suspensió parcial de les seues Normes Subsidiàries, en les set zones a què s'estén la suspensió, atés que a la resta del municipi no hi ha contradiccions substancials entre aquelles i el Pla General. Aquest acord es fonamenta en les raons exposades anteriorment.
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys. Així, la suspensió que està a punt de finalitzar només ha esgotat un d'aquests quatre anys, i és viable, per tant, prorrogar-la un any més.
La necessitat prorrogar la suspensió ve donada per la impossibilitat de finalitzar el procediment de tramitació i aprovació del Pla General d'Ordenació Urbana de Faura abans que finalitze l'any de suspensió, de manera que continua sent vàlida la fonamentació que es va formular en el seu moment; a aquests efectes, l'arquitecte municipal, en data 15 de juny de 2009, ha emés un informe en què es determina que:
«Si se'ns permet utilitzar els termes de l'esmentat decret de suspensió, de nou hem d'afirmar la vigència del que s'ha expressat en aquell: "... si l'expiració del termini de suspensió té lloc abans de l'aprovació del PGOU, es produirà l'entrada en vigor de les Normes Subsidiàries, la qual cosa suposaria un impediment substancial per a la viabilitat de l'ordenació prevista en el nou Pla General en tramitació, atés que l'ordenació continguda en les Normes Subsidiàries és vella i, sobretot, diferent de la prevista en el nou Pla, entre altres, quant als punts següents:
- Delimitació i sectorització de zones de classificació del sòl.
- Delimitació de les zones protegides del nucli històric.
- Noves previsions del Catàleg de Béns Immobles.
- Usos previstos per al sòl urbà i urbanitzable.
- Nombre d'alçàries en l'àmbit del sòl urbà consolidat de Faura (el Pla General proposa la reducció d'alçàries)".
Considerem suficients i plenament vigents tots aquests punts assenyalats, per la qual cosa també cal repetir, com s'assenyalava en el decret citat, que resulta necessària la pròrroga de la suspensió "a fi de preservar, en la mesura que es puga, la situació actual i evitar actuacions que poden resultar en el futur incompatibles amb els objectius del document i, per consegüent, contràries i perjudicials a l'interés públic"».
D'altra banda, en l'informe de l'arquitecte s'incideix que "la suspensió de llicències d'edificació en què es troba immers el municipi, conseqüència de la paralització parcial de la vigència de les Normes Subsidiàries, està afectant greument l'activitat empresarial i econòmica de la població", i planteja que "la necessitat que la pròrroga de la suspensió [...] permeta la possibilitat d'atorgament de llicències de nova edificació sempre que aquestes no contravingueren ambdues normatives (les Normes Subsidiàries i les Normes Urbanístiques del Pla General en tramitació), a fi de donar suport i afavorir amb això una progressiva millora de la greu situació econòmica actual".
L'àmbit espacial de la pròrroga de la suspensió serà el mateix que el de la suspensió de planejament anterior. Aquesta pròrroga no podrà excedir el termini d'un any, termini que es considera suficient per a la finalització de la tramitació del Pla General d'Ordenació Urbana de Faura.
Per això, vista la necessitat de prorrogar la suspensió parcial de la vigència de les Normes Subsidiàries de Planejament de Faura, respecte a les set zones definides anteriorment i grafiades en el plànol adjunt com a annex, i complits els tràmits procedimentals, a proposta del conseller de Medi Ambient, Aigua, Urbanisme i Habitatge, i amb la deliberació prèvia del Consell, en la reunió del dia 26 de juny de 2009,
DECRETE
Article 1. Àmbit de la pròrroga de la suspensió de planejament
Prorrogar la suspensió parcial de la vigència de les Normes Subsidiàries de Faura, aprovades definitivament per la Comissió Provincial d'Urbanisme de València el 27 de maig de 1980, exclusivament respecte a l'ordenació dels sòls inclosos en les set zones definides anteriorment, atés que en la resta del municipi no hi ha contradiccions substancials entre aquelles i les determinacions del Pla General, suspensió que es va aprovar mitjançant el Decret 89/2008, de 27 de juny, del Consell.
Article 2. Durada de la pròrroga
La pròrroga de la suspensió es mantindrà fins a l'entrada en vigor del Pla General d'Ordenació Urbana de Faura i, com a màxim, pel termini d'un any.
Article 3. Règim transitori
El règim urbanístic transitori aplicable al sòl afectat per la pròrroga de la suspensió de les Normes Subsidiàries, durant la vigència d'aquesta, és el següent:
a) Queda suspesa la possibilitat d'adoptar acords de programació.
b) Igualment queda suspés l'atorgament de llicències d'edificació, excepte quan aquestes siguen compatibles tant amb les Normes Subsidiàries com amb les previsions del Pla General en tramitació, parcel·lació i demolició.
c) Seran admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents i, en general, les obres de caràcter menor, sempre que l'augment de volum que s'ha d'autoritzar no sobrepasse l'edificabilitat establida en les Normes Subsidiàries vigents.
DISPOSICIÓ FINAL
Única. Efectes
Aquest decret tindrà efectes des del dia que es publique en el Diari Oficial de la Comunitat Valenciana.
València, 26 de juny de 2009
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN